อิสลามแบงก์ลุยสู้ตลาดรายย่อยเอสเอ็มอี
อิสลามแบงก์ลุยสู้ตลาดรายย่อยเอสเอ็มอี
10 ก.พ. 2555

ไอแบงก์ สยายปีกเต็มที่ ตั้งเป้ากวาดลูกค้ารายย่อยเอสเอ็มอี เพิ่มเป็น 78% 
ลดรายใหญ่เหลือ 22% ดอดเจรจาซื้อบริษัทประกัน 2-3 ราย เสริมแขนขา
นายธีรศักดิ์ สุวรรณยศ ผู้จัดการธนาคารอิสลามแห่งประเทศไทย (ไอแบงก์) กล่าวว่า ในปีนี้ธนาคารมีเป้าหมายจะเน้นการให้บริการลูกค้ารายย่อยและธุรกิจเอสเอ็มอีมากขึ้น โดยตั้งเป้าเพิ่มสัดส่วนรายย่อยและเอสเอ็มอีจาก 66% เพิ่มขึ้นเป็น 78% แต่จะลดสัดส่วนลูกค้าธุรกิจรายใหญ่จาก 34% เหลือ 22% และจะทำการขยายเครือข่ายสาขาเพิ่มให้ครบ 155 สาขา ครอบคลุมทุกจังหวัดทั่วประเทศ
นอกจากนั้น ธนาคารยังมุ่งขยายเครือข่ายธุรกิจแบบบอกต่อ ธุรกิจ iFM ที่ได้เปิดตัวอย่างเป็นทางการไปเมื่อต้นปี โดยตั้งเป้าหาสมาชิกเพิ่มขึ้นเป็น 3 หมื่นราย และจะเปิดให้บริการด้านบัตรเครดิต บัตรเงินสด ตราสาร Bancatakaful เพิ่มความสะดวกให้กับผู้ใช้บริการด้วยสาขาเคลื่อนที่ เพิ่มตู้ ATM และพัฒนา การให้บริการที่ทันสมัยด้วยระบบ Internet Banking และ Mobile Banking เพื่อมุ่งพัฒนาองค์กรสู่ความเป็นเลิศด้าน Retail Banking ให้ติดอันดับ 1 ใน 3 ธนาคารอิสลามในภูมิภาคเอเชียภายในปี 2559 
นายธีรศักดิ์ กล่าวว่า ขณะนี้ธนาคารอยู่ระหว่างเจรจาซื้อกิจการธุรกิจประกันชีวิต 2-3 ราย ซึ่งมีทั้งบริษัทจดทะเบียนในตลาดหลักทรัพย์และบริษัทนอกตลาด และมีแผนจะออกพันธบัตรซูกุกวงเงิน 5,000 ล้านบาท ในช่วงไตรมาส 2 และจะออกกองทุนอสังหาริมทรัพย์ 1,500 ล้านบาท ในช่วงไตรมาส 3
ทั้งนี้ ผลการดำเนินงานในปี 2554 มีกำไรสุทธิหลังหักสำรองหนี้ 1,131 ล้านบาท สินเชื่อของธนาคารเติบโตขึ้น 34% หรือประมาณ 2.88 หมื่นล้านบาท ทำให้สินเชื่อคงค้างเท่ากับ 1.14 แสนล้านบาท เงินฝากเพิ่มขึ้น 36% หรือ 35,038 ล้านบาท หรือ 1.17 แสนล้านบาท